फिल्ममेकर संदीप सिंह को मिल रही थीं धमकियां; बोले- अब मेरे परिवार को बुरा-भला न कहें
Bollywood Producer Sandeep Singh Canceled Tipu Sultan Film. डायरेक्टर संदीप सिंह टीपू सुल्तान पर फिल्म बनाने वाले थे। हालांकि उन्होंने इस प्रोजेक्ट से हाथ खींच लिया है। संदीप ने कहा कि जब से उन्होंने फिल्म बनाने की घोषणा की
प्रोड्यूसर संदीप सिंह टीपू सुल्तान पर फिल्म बनाने वाले थे। हालांकि उन्होंने इस प्रोजेक्ट से हाथ खींच लिया है। संदीप ने कहा कि जब से उन्होंने फिल्म बनाने की घोषणा की, तब से उन्हें धमकियां मिल रही थीं। संदीप ने लोगों से अनुरोध किया है कि वे उनके परिवार और दोस्तों को बुरा-भला न कहें।
जाहिर है कि संदीप ने कुछ वक्त पहले घोषणा की थी कि वे अपने फिल्म के जरिए टीपू सुल्तान का डार्क साइड ऑडियंस को दिखाएंगे। संदीप ने कहा था कि हमारी किताबों में टीपू जैसे शासकों को महान दिखाया जाता है, लेकिन असलियत में उसके अंदर बहुत सारी खामियां थीं।
संदीप ने कहा- परिवार को बुरा-भला कहने से बचें
संदीप सिंह ने एक स्टेटमेंट जारी कर लिखा- हजरत टीपू सुल्तान पर अब फिल्म नहीं बनेगी। मैं सभी भाइयों और बहनों से निवेदन करता हूं कि वे मेरे या मेरे परिवार को कुछ भी बुरा-भला कहने से बचें।
अगर मैंने अनजाने में किसी की धार्मिक भावनाओं को ठेस पहुंचाई है तो मैं ईमानदारी पूर्वक माफी मांगता हूं। मेरा इरादा किसी की भावनाओं को ठेस पहुंचाना नहीं था। मैं सभी की धार्मिक मान्यता का सम्मान करता हूं। भारतीय होने के नाते, आइए हम हमेशा एकजुट रहें और हमेशा एक-दूसरे का सम्मान करें।
टीपू सुल्तान का डार्क साइड दिखाने वाले थे संदीप
ऐसा लगता है कि संदीप का टीपू सुल्तान पर फिल्म बनाना कुछ लोगों को पसंद नहीं आया, शायद इसी वजह से संदीप को धमकियां मिली हैं। जाहिर है कि परेशान होकर संदीप ने इस प्रोजेक्ट को बंद कर दिया है।
फिल्म बनाने की घोषणा करते वक्त उन्होने कहा था- ये वो सिनेमा है जिस पर मैं व्यक्तिगत रूप से विश्वास करता हूं। मेरी फिल्में सच्चाई का समर्थन करती हैं। मैं उसे (टीपू सुल्तान) सालों से महान मानता रहा क्योंकि मेरा ब्रेनवॉश हो गया था। मैं आने वाली जेनरेशन को बताना चाहता हूं कि वो असलियत में क्या था।
हमें ब्रेनवॉश कर टीपू को महान बताया गया- डायरेक्टर पवन शर्मा
फिल्म का डायरेक्शन पवन शर्मा करने वाले थे। उन्होंने प्रोजेक्ट की अनाउंसमेंट के वक्त कहा था- एक निर्दयी और साम्प्रदायिक शासक की सच्चाई जानकर मैं काफी निराश हुआ था।
अपनी फिल्म के जरिए मैं उसकी क्रूर वास्तविकता लोगों के सामने लाने का साहस कर रहा हूं। उसे सिर्फ एक योद्धा दिखाने के लिए साजिश के तहत हमें गलत जानकारी दी गई है।
टीपू सुल्तान कौन था?
टीपू सुल्तान का जन्म 20 नवंबर 1750 को मैसूर के शासक हैदर अली खां के घर हुआ था। हैदर ने अपने बेटे का नाम सुल्तान फतेह अली खान शाहाब रखा था। बाद में इसी बच्चे को टीपू सुल्तान के नाम से जाना गया।
टीपू सुल्तान को कुछ लोग बहादुर देशभक्त बताते हैं तो वहीं कुछ लोग उनको साम्प्रदायिक शासक बताते हैं। इतिहास में बताया गया है कि टीपू सुल्तान ने 1783 में पालघाट किले पर हमला कर हजारों ब्राह्मणों का कत्लेआम किया था। इससे हिंदुओं के मन में टीपू सुल्तान के प्रति डर भर गया था।